R. Kaliňák, podpredseda vlády a minister vnútra SR: (2008-07-02):
Vrátim sa k absolútnej prednosti v jazde. To nie je absolútna prednosť v jazde, ten paragraf si treba prečítať. To vymysleli presne tí, ktorí sa snažia, ktorým vadí, že taký paragraf tam je. Ale vysvetlím. Iste si pamätáte, že ste mali k dispozícii dopravnú nehodu napríklad pána bývalého riaditeľa Ústavu pamäti národa pána Langoša, kde zrazu pre prítomnosť asi, teraz preženiem, prepáčte, iba preháňam, 80 znalcov sme sa dopracovali k systému, že ten, ktorý nedal prednosť v jazde na vine nie je vôbec, a ten, ktorý išiel neprimeranou rýchlosťou, je v celej celosti na vine. A to len preto, pretože takýmito ustanoveniami sa nedá priestor, len aby namiesto štandardného posudzovania a toho, že máme vec, ktorá sa volá hlavná cesta a máme značku, ktorá sa volá Daj prednosť v jazde, dáme celý systém dopravy do rúk znalcom, čo schvaľujem, ale má tam byť pomer vín, ktoré sú zosúladené v tomto prípade. Ak máme raz mať značku Daj prednosť v jazde, má znamenať, že dáva prednosť v jazde tomu, kto ide po hlavnej. A to je zásadný problém. Ak to má byť inak, zrušme túto značku a dajme si, dajme tomu, právo pravej ruky. Dajme to iným spôsobom. Ale nemôžeme zásadne meniť systém, ktorý tu máme len preto, pretože potrebujeme, aby niekde bolo viacej práce. S tým absolútne nesúhlasím. Poľnohospodárska technika. Viackrát sme to vysvetľovali. Problém je v tom, a ešte sa vrátim k okrídlenej vete, mne sa páči, že prečo ste za osem rokov neurobili tento zákon, keď tak strašne dlho mešká, keď tak strašne neskoro prichádza. Osem rokov ste mali ministerstvo vnútra, osem rokov ste zákon mohli predložiť, osem rokov ste to mohli spraviť. Osem rokov ste mohli škrtať všetkých, ktorí majú právo v prednosti v jazde, neviem, čo všetko. To všetko sa dalo urobiť. To znamená, kritizovať nás v čase, kedy ste boli pri tom a vy, pán poslanec, štyri roky ste boli vo vedení ministerstva vnútra, mi príde ako proste nie úprimné, nie úprimné. Ale beriem, aj my sme úmyselne dali dlhý priestor na pripomienkovanie a počas toho polroka sa nikto z poľnohospodárov neozval napríklad, hoci platí pravidlo. A teraz by som rád povedal pre všetkých poľnohospodárov. Ministerstvo vnútra udelí výnimku na požiadanie každého podnikateľa v oblasti poľnohospodárstva alebo špeciálnej techniky na používanie úsekov ciest prvej triedy a druhej triedy. Ale cesta prvej triedy nie je určená na jazdu špeciálnych vozidiel. Je to rýchlostná komunikácia. A jednoducho pravidelné využívanie ťažkou technikou túto cestu poškodzuje. Čiže má len povolenie na vymedzenom úseku predovšetkým z dôvodu, že sa nevie tento mechanizmus dostať na miesto svojho určenia inak ako po časti úseku, napríklad cesty I. triedy. A už vôbec nemajú byť na rýchlostných komunikáciách. Minule som stretol na R1 štyri kombajny. Jeden dokonca s lištou. Viete si predstaviť tú absolútnu ignoráciu pravidiel cestnej premávky? Ten kombajn išiel 20-kilometrovou rýchlosťou. Zoberte si, že niekto ide povolenou rýchlosťou 130 km za hodinu v noci neosvetlený bez majáku, bez ničoho oranžového, teda myslím výstražného svetla. To je taká nezodpovednosť zo strany niektorých prevádzkovateľov špeciálnej techniky, že inak ako serióznou úpravou cestných povolení sa to robiť nedá. Jednoducho, ak máme mať plynulú cestnú premávku, musia platiť pravidlá pre všetkých. Ministerstvo vnútra vydá povolenie každému, predovšetkým okresné riaditeľstvá, pretože budú poznať miestnu situáciu, aká tam je, príde podnikateľ, požiada si, že s týmito strojmi chcem jazdiť tým a tým smerom v tomto úseku cesty I. triedy a je vybavené. Len v tom musí byť poriadok. Pretože viac ako 50 % špeciálnych vozidiel ani nie je registrovaných. Ani u podnikateľa, nikde, lebo ani nemusia mať štátnu poznávaciu značku. De facto teoreticky bez povolenia môžu jazdiť po lese, kadekoľvek. Zrazu vám príde takýto človek na cestu I. triedy. To zase si uvážme, že akým spôsobom máme rozdelené komunikácie a bezpečnosť na cestách. Pravostranné riadenie. Áno, veď to isté platí na Slovensku. To si stačí len pozrieť. Keď mu vyprší poistka, ktorá platí v danej krajine a nemá ju, tak takisto mu bude zobratý technický preukaz a auto bude vyradené z prevádzky. To platí aj u nás, ak sa nemýlim ibaže. Ale bavili sme sa o tom, že platí to pravidlo, že musíme ho mať u nás poistené, ale to, že má pravostranné riadenie, nie je na prekážku samotného auta. To len tak na okraj. Čiže chcem sa vrátiť k tomu, že všetky vecné pripomienky pripúšťame. Len rád by som upozornil, že si tu pán poslanec vybavoval účty s niektorými ústavnými činiteľmi cestou ich prednosti v jazde. Nuž, sú tam aj tie osoby, ktoré majú povinnú ochranu zo zákona ako chránené osoby, pán poslanec, to ste si možno nevšimli. Takže budeme ich teda voziť, proste nech chodia svojím autom. Zákon, ktorý hovorí o povinnej ochrane týchto osôb, tak proste ako zmeníme, lebo sa to pánovi poslancovi nepáči, že sú tu nejakí ústavní činitelia, ktorí sú na pomerne vysokom mieste, ako predsedníčku Ústavného súdu, keď s vaším rozhodnutím máme vyčleniť z ochrany, tak ju vaším rozhodnutím z ochrany vyčleníme. Stačí naozaj povedať. Ja si myslím, že to chce nejakú racionalitu. Súhlasím s tým, čo povedal pán poslanec, čo sa týka županov. Náš návrh na ten zoznam súvisel s tým, že sú to ľudia, ktorí sa zúčastňujú na krízovom riadení počas nepredvídaných situácií. Ale ak je ten návrh iný, ja hovorím, my s tým nemáme problém. Toto je v rukách poslancov. Len sa mi to zdalo naozaj trochu nie vecné, keď to tak poviem. Pán poslanec, za môjho ministrovania sme nevydali povolenie žiadnej SBS-ke. Takže ak nejaká majáky má, tak to má za vášho ministrovania, povedal by som to jednoducho. Čiže mohli ste pred svojím odchodom zrušiť tie povolenia, ktoré ste dali, nemuseli ste to navrhovať do tohto zákona. My sme žiadnej SBS-ke povolenie na majáky nedali. To, čo rušíme, sú dokonca aj špeciálne značky, ktoré ich zbytočne zvýhodňovali a to naozaj sme videli tie klasické iksové značky už na rôznych druhoch áut. Inak za ostatné návrhy, samozrejme, ďakujeme. Mnohé sú naozaj vylepšujúce, čiže vlastne tie, ktoré sú vecné a časť z nich rozhodne bola, upravíme ostatné, si myslím, že naozaj uprednostňovali menšinu pred väčšinou, čo si myslím, že v prípade cestnej premávky nie je vhodné ani zdravé. Ďakujem pekne.